Rune Lund (EL), 2007-03-29:
Overordnet set er det jo en meget positiv tankegang, der ligger bag forslaget fra SF.
Det er logisk, at jo mere man forurener, desto mere skal man betale, og jo mindre man forurener, desto mindre skal man betale, og der er rigtig mange positive ting og tanker i forslaget.
Men der er også ting, som kunne strammes op, og jeg må sige, at det undrer mig og Enhedslisten lidt, at ambitionsniveauet er sat så lavt.
SF foreslår, at biler, der kører over 15,1 km på literen, skal kunne få nedslag i prisen, og jeg må sige, at jeg synes, det er tæt på at være laveste fællesnævner.
Næsten alle kan være med.
Ganske vist skal grænsen sættes op med 1 km pr. år, men alligevel.
Der findes jo biler, som kan klare både 20 og 25 km på literen.
At foreslå en stigning af benzin- og dieselafgiften på 15 øre pr. liter synes jeg og Enhedslisten også er temmelig lidt, især når man tænker på, at siden 1989 er afgiften faktisk kun sat op med 41 øre pr. liter.
Det skal ses i relation til den velstandsudvikling, der har været i samfundet i det samme tidsrum.
Så må jeg sige, at det er sjældent, jeg kan erklære mig enig med hr. Kim Andersen og hr. Mikkel Dencker.
Jeg tror nu, jeg vil beherske min sprogbrug lidt mere, end hr. Kim Andersen gjorde, da han kaldte forslaget en hyldestskrift til bilismen.
Jeg vil ikke tage den slags ord i min mund, for jeg ved godt, hvad SF’s holdninger på det punkt er, men jeg synes alligevel, det er lidt underligt, at SF faktisk kommer med et forslag, der vil få den konsekvens, at de mindre, såkaldt miljøvenlige biler bliver så billige, at mange familier vil få råd til både bil nummer to og bil nummer tre.
I den sammenhæng der skal man jo tænke på, at familiens første bil fortsat vil være en, hvor der er plads til børn og hund og alt det øvrige, og det er ofte en bil, der er afskrevet over 3 år og er lidt stor og lidt tung.
Problemet er, at det godt kan være, der sker en forskydning fra de mere forurenende til de miljøvenlige biler, men hvis der kommer en masse miljøvenlige biler ud at køre på vejene, bliver den samlede forurening sådan set større.
Derfor burde der være indskrevet en kattelemsbestemmelse i forslaget, som slog fast, at konsekvensen af beslutningsforslaget ikke må være, at den samlede forurening stiger, for det kunne faktisk godt blive konsekvensen, hvis forslaget bliver vedtaget.
Men selv om benzinprisen i en kort periode var oppe omkring 11 kr. pr. liter, påvirkede det så brugen af biler?
Var der flere, der steg om til busser eller tog cyklen eller toget i stedet for?
Nej, det var der sådan set ikke, så en så beskeden stigning af benzin- og dieselafgifterne vil ikke give noget mærkbart resultat.
En positiv ting i forslaget er, at der bliver tænkt på de mindrebemidlede, som nu vil kunne anskaffe sig en miljøvenlig bil.
Men i den sammenhæng kunne jeg godt tænke mig nogle refleksioner over, at hvis man virkelig vil gøre en indsats på trafikområdet, som kommer de mindrebemidlede og de socialt svageste til gode, er det jo den kollektive trafik, man skal styrke.
Det er jo virkelig her, at folk, der ikke har råd til at købe en bil, kan transportere sig selv, så jo mere man styrker den kollektive trafik, desto mere styrker man den sociale profil.
Det er jo rigtigt, at der er nogle mennesker, som bor ude på landet, der ikke kan benytte kollektiv trafik, som man f.eks. gør i København eller Århus.
Det er selvfølgelig rigtigt, at her er folk afhængige af en bil, men de afgiftsstigninger, der kommer, kan jo have en adfærdsregulerende effekt, så folk lader være med at køre den spildkørsel, der rent faktisk bliver kørt i dag.
Enhedslisten kan ikke stemme for nogen afgiftsomlægninger, som har en negativ social slagside, uden at der samtidig tages nogle andre initiativer, og vi synes, at hvis der skal ske ændringer af registreringsafgiften på biler, skal de såkaldt miljøvenlige biler blive ved med at koste det, som de koster i dag, og så kan man sætte afgiften på de meget forslugne og de meget tunge biltyper betragteligt op.
Med hensyn til de gule plader støtter vi forslaget
fuldt ud.
Men som sagt: Vi synes altså, der er nogle ting i forslaget, der lige skal tænkes over og ændres, før vi i Enhedslisten kan stemme for det.